b'\n_START_ARTICLE_\nLa T\xc3\xa8rmica de Roca Umbert\n_START_SECTION_\nHist\xc3\xb2ria\n_START_PARAGRAPH_\nL\'economia aut\xc3\xa0rquica de l\'Espanya de mitjans de segle feia poc fiable el prove\xc3\xafment d\'energia a trav\xc3\xa9s de la xarxa el\xc3\xa8ctrica convencional. Aix\xc3\xb2 va fer que l\'any 1951, els propietaris constru\xc3\xafssin un edifici que pogu\xc3\xa9s proveir d\'energia a tota la f\xc3\xa0brica per no haver de parar la fabricaci\xc3\xb3 en els moments de restricci\xc3\xb3._NEWLINE_Inicialment contenia tan sols una caldera de la casa Garbe que, unida a un generador de 625\xc2\xa0kW prove\xc3\xafa de vapor i electricitat tota la f\xc3\xa0brica. A partir de l\'any 1960 es va construir una segona caldera de la casa Babcock & Wilcox que permet\xc3\xa9 generar fins a 775\xc2\xa0kW de pot\xc3\xa8ncia el\xc3\xa8ctrica i permetia recuperar millor el vapor sobrant, deixant la primera caldera tan sols per a generar vapor._NEWLINE_Els primers anys funcionava a partir de carb\xc3\xb3, per\xc3\xb2 a mitjans dels anys 70 es van fer modificacions perqu\xc3\xa8 pogu\xc3\xa9s funcionar a partir de fueloil.\n_START_SECTION_\nLa T\xc3\xa8rmica i l\'Art\n_START_PARAGRAPH_\nLa T\xc3\xa8rmica de Roca Umbert ha motivat diferents treballs art\xc3\xadstics:_NEWLINE_El 24 de desembre de 2005 el fot\xc3\xb2graf Xavier Ma\xc3\xb1osa va presentar una s\xc3\xa8rie de fotografies realitzades a la T\xc3\xa8rmica titulada El pas del temps en la qual l\'autor pretenia fer una reflexi\xc3\xb3 personal sobre aquest tema veient el seu efecte sobre la T\xc3\xa8rmica. El treball fotogr\xc3\xa0fic va ser guardonat amb el premi Lux que atorga l\'associaci\xc3\xb3 de fot\xc3\xb2grafs professionals._NEWLINE_El 20 d\'abril de 2006 fou inaugurat el treball de Jordi Rib\xc3\xb3 titulat Insinuacions. Consistia en una s\xc3\xa8rie de fotografies fetes dins de la T\xc3\xa8rmica en les quals l\'autor, jugant amb la llum, pretenia transportar l\'espectador a llocs imaginaris  com un celler de vi, una destil\xc2\xb7leria o la Guerra de les Gal\xc3\xa0xies._NEWLINE_Al mes de novembre de 2014 i al mes d\'abril de 2015 el Col\xc2\xb7lectiu dels Silencis van representar a la T\xc3\xa8rmica i als carrers adjacents de la F\xc3\xa0brica l\'obra de teatre sensorial "Els tres silencis" centrada en els records i les hist\xc3\xb2ries dels treballadors de la f\xc3\xa0brica. Van passar per les diferents sessions que es van fer a prop de 400 persones._NEWLINE_El dia 17 de juliol de 2015 el Col\xc2\xb7lectiu dels Silencis van representar l\'obra de teatre sensorial "La Caravana de la mem\xc3\xb2ria" que consistia en una visita teatralitzada per les instal\xc2\xb7lacions de la T\xc3\xa8rmica. Hi van assistir m\xc3\xa9s de 100 persones._NEWLINE_Tant "Els tres silencis" com "La Caravana de la mem\xc3\xb2ria" estaven coordinats per Nelson Jara i Eva P\xc3\xa9rez.'